Morten Hanche var svært fornøyd etter den første turen med F-35. Foto: US Air Force

– Det er et privilegium å få være den første nordmannen som får fly maskinen. Den var overraskende kvikk, og veldig fin og myk å lande. Så jeg er både glad og lettet etter den første turen, sier Morten Hanche etter debuten med F-35.

Til Norge i 2017

Tirsdag fikk Norge overlevert de to første kampflyene (F-35) på Luke Air Force Base i Arizona. Samtidig ble pilot Morten Hanche den første nordmannen til å fly det nye kampflyet som etter hvert skal stasjoneres på Ørlandet.

Fram til 2025 skal Norge kjøpe inntil 52 kampfly av typen F-35 med våpen og utstyr for 67,9 milliarder kroner.

De første to flyene ble altså levert på tirsdag, og flyene kommer til Norge i 2017 og skal være operative to år senere.

LES OGSÅ: Det nye kampflyet er klart

Festdag

Oberstløytnant Martin Tesli gleder seg til å få fly de nye F35-flyene. Foto: Vigdis Wågø-Wares / NRK

– Dette var en historisk dag for oss. Ikke bare feiret Luftforsvaret sin 71-årsdag i går, men vi mottok altså de to første kampflyene og samtidig kunne den første norske piloten fly det nye F-35, sier oberstløytnant Martin Tesli til NRK.

– Det var utrolig stort å oppleve på nært hold at flyene landet på sin nye hjemmebase. Dette er resultatet av årevis med arbeid fra dyktige medarbeidere i Kampflyprogrammet og Forsvaret for øvrig, sier generalmajor Morten Klever som leder den norske anskaffelsen av F-35.

Bare Australia har tidligere mottatt den nye flytypen av amerikanerne, og nå venter to års trening og opplæring av norske mannskaper på flybasen i Arizona.

– Det var den reneste feststemningen har på basen i går. Ungene hadde fått fri fra skolen og folk stilte i bunader da flyene landet. En riktig så fin norsk festdag. Men nå venter noen år med hardtrening før vi skal ta flyene hjem til Norge, sier Martin Tesli.

LES OGSÅ: Kan kutte ti jagerfly

Erstatter F16

Kampflyene skal etter hvert stasjoneres på den nye basen på Ørlandet, og erstatter de gamle F-16-flyene.

– Morten Hanche smilte bredt etter den aller første turen med det nye flyet. Han var overrasket over kraften i flyet, og ikke minst hvor stabilt det var da det landet i sidevind. F-16-flyene har en tendens til å hoppe litt når de lander i sterk vind på Ørlandet, sier Morten Tesli.

Morten Hanche vil være ferdig med utdanningen senere i vinter. Han vil da fungere som instruktør for F-35-flygere fra både Norge og de andre partnerlandene frem til han i 2017 kommer hjem til Ørland sammen med de første flyene for å lede den operative testingen av F-35 i Norge.

– Litt misunnelig

Martin Tesli er selv en erfaren F-16-pilot og skal sammen med flere trenes opp til å fly F-35.

– Jeg var nok litt misunnelig på Morten Hanche da han fikk være den første nordmannen til å få fly F35, men nå skal vi andre også læres opp. Jeg gleder meg veldig til det, sier Tesli.